ተመራቂዎች  እውቀትና ክህሎታቸውን በመተግበር  ለህዳሴው የበኩላቸውን ሚና መጫወት አለባቸው
የአዲስ አበባ ዩኒቨርስቲ ለ65ኛ ጊዜ በተለያዩ መርሃ ግብሮች ያሠለጠናቸውን ተማሪዎች ለማስመረቅ በሚኒሊየም አዳራሽ ባዘጋጀው ሥነ ሥርዓት ላይ የተገኙት ጠቅላይ ሚንስትር ኃይለማሪያም ደሳለኝ እንደተናገሩት ተመራቂዎች በትምህርት ቆይታቸው ያገኙትን እውቀትና ክህሎት   በሙሉ አቅም ተግባራዊ በማድረግ ለልማቱ መፋጠን  የበኩላቸው ድርሻ መወጣት ይገባቸዋል ብለዋል ።አገሪቱ  በአጭር ጊዜ  መካከለኛ ገቢ ካላቸው አገራት ተርታ እንድትሰለፍ ለማድረግ  ጥራትና ብዛት ያለው የሠለጠነ የሰው ኃይል ማፍራት ቅድሚያ የሚሠጠው ተግባር ነው ያሉት ጠቅላይ ሚንስትሩ ተመራቂዎች  በሠለጠኑበት ዘርፍ  ለአገራቸው የዕድገት ግስጋሴን ለማስቀጠል  በአንድነት መነሳት እንደሚጠበቅባቸው ጠቁመዋል ።መንግሥት  እያደገ የመጣውን የአገሪቱን  የምጣኔ ሃብት  ሊያስተናግድ የሚችል የሰው ኃይል ለማፍራት ለከፍተኛ ትምህርት ዘርፉ ከፍተኛ ትኩረት መሠጠቱን የጠቆሙት ጠቅላይ  ሚንስትሩ በአሁኑ ወቅት በአጠቃላይ 98 የግል 36 የመንግሥት የከፍተኛ ትምህርት  ተቋማት  ዜጎችን በማሠልጠን ላይ ይገኛሉ ።በአጠቃላይ  የአገሪቱን  የከፍተኛ ትምህርት ፍትሃዊነትና ተደራሽነትን ለማሳደግ ልዩ ልዩ ጥረቶች  ሲካሄዱ መቆየታቸውን  ያስታወሱት  ጠቅላይ ሚንስትሩ  የሴቶችን ፣ የታዳጊ ክልሎችንና የአካል ጉዳተኞችን ተሳትፎ ለማጎልበት የሚደረጉት ጥረቶች ቀጥለዋል ብለዋል ።የአዲስ አበባ ዩኒቨርስቲ ፕሬዚደንት ዶክተር አድማሱ ፀጋዬ በበኩላቸው እንደገለጹት  ዩኒቨስስቲው   ባለፉት  65  ዓመታት  አገሪቱ  የሚያስፈልጋትን ዘመን ተሻጋሪ የሆኑ አንጋፋ ምሁራን  በማፍራት በኩል   ጉልህ  ሚና ተጫውቷል ብለዋል ።በዘንድሮ ዓመት ዩኒቨርስቲው  ከ 8ሺ 500  በላይ የሚሆኑ ተማሪዎችን ፣ በመጀመሪያ ዲግሪና በድህረ ምርቃ መርሃ ግብሮች ማሠልኑን  የተናገሩት  ዶክተር  አድማሱ   ከ 3ሺ 500  በላይየሚሆኑት    በድህረ ምርቃ መርሃ ግብሮች  ሠልጥነው የተመረቁ መሆናቸውን ገልጸዋል ። 